SEBUAH SIRI DOKUMENTARI NETFLIX
Kehidupan setiap makhluk di Bumi…
ialah rentetan…
peristiwa yang berlaku suatu masa dahulu.
Peristiwa di luar jangkaan…
dan keindahan yang ganas…
yang menghubungkan semua makhluk,
setiap tindakan dan keputusan,
setiap denyutan jantung,
dengan kisah terhebat yang pernah dicerita.
Kisah yang memakan masa 13.8 bilion tahun…
yang menyaksikan berbilion bintang
dan berbilion dunia…
hidup dan mati…
untuk mencipta satu-satunya planet yang kita kenal
yang menjadi tempat tinggal kita.
Daripada debu bintang yang membina kita…
kepada bahan kosmos yang menampung kita…
dan cahaya bintang yang memberi tenaga kepada segalanya,
inilah kisah alam semesta kita.
MENGEJAR CAHAYA BINTANG
Afrika Timur.
SERENGETI, TANZANIA
Di sini hubungan paling penting dengan alam semesta boleh ditemui.
Pemangsa yang sangat istimewa…
bernama Wa Chini.
Citah sentiasa mencari makanan.
Untuk tenaga vital.
Ia salah satu tempat paling sukar di Bumi bagi pemangsa mencari makanan.
Matahari yang panas terik menghalau hampir semua makhluk
dari dataran kering dan tandus ini.
Semua makhluk yang kekal di sini bergelut untuk terus hidup.
Hanya satu fokus Wa Chini,
satu perkara yang mendorongnya,
ialah kelaparan.
Dorongan utama dan ringkas,
berpunca daripada hubungan mendalam dengan persekitarannya
yang melebihi sempadan Serengeti,
melebihi sempadan planet
sehingga alam semesta.
Setiap sel dalam badan Wa Chini…
berhubung kait dengan aliran tenaga purba…
yang menghubungkan kehidupannya dengan jantung bintang.
Aliran yang tidak terputus ini menjangkau ruang yang sangat luas…
dan menjangkau masa 13.8 bilion tahun lalu.
Tenaga purba yang wujud di asal usul alam semesta kita
memberi kuasa kepada segalanya.
Setiap planet.
Setiap bintang.
Setiap kehidupan.
Wa Chini memburu tenaga…
bukan hanya untuk dirinya.
Ibu kepada dua anak berusia lima bulan,
ia terdesak untuk beri makan keluarganya.
Ia musim kemarau dan makanan kurang.
Tapi, tenaga lebih banyak berbanding sebelum ini.
Ia tersembunyi di depan mata.
Objek terbesar, tercerah, terpanas dalam sistem solar kita.
Matahari.
Ada banyak gelung plasma panas yang meletup dari permukaannya.
Matahari melepaskan tenaga empat dan setengah trilion bom atom setiap saat,
menghantar lebih banyak kuasa ke planet kita dalam masa sejam
berbanding seluruh dunia guna dalam masa setahun.
Walaupun bebola api gergasi ini sangat mengagumkan,
Wa Chini tidak boleh makan matahari.
Ia hanya makan makanan yang boleh berlari.
Macam gazel.
Kulit bertompok menghasilkan penyamaran yang diperlukan untuk mencari mangsa.
Tiada banyak tempat untuk ia bersembunyi, sukar untuk ia menghampiri mangsa.
Nasib baik Wa Chini ada helah tersendiri.
Citah haiwan terpantas di darat.
Daripada sifar kepada seratus dalam masa tiga saat,
tapi gazel agak laju juga.
Wa Chini guna banyak tenaga…
tapi tidak dapat hasil.
Citah dewasa boleh bertahan lebih seminggu tanpa makanan.
Tapi anak-anaknya hanya boleh bertahan selama beberapa hari.
Anak-anaknya semakin sangat lapar.
24 JAM SEJAK HIDANGAN TERAKHIR
Memburu pada kelajuan yang hebat sangat melelahkan.
Tenaga simpanan Wa Chini sangat rendah.
Berjam sebelum ia mendapat kekuatan untuk memburu semula.
Wa Chini dan anak-anaknya kepenatan.
Haiwan di seluruh planet bergelut dengan masalah yang sama
antara mengambil…
atau mengguna tenaga.
Walau apa pun strategi anda,
sama ada laju atau perlahan,
tiada jaminan untuk anda dapat makanan.
Semua makhluk perlu berdepan dengan kelaparan.
30 JAM SEJAK HIDANGAN TERAKHIR
Setelah pulih daripada usaha terakhir,
Wa Chini mencari peluang seterusnya.
Macam ibu citah lain,
ia ibu tunggal.
Demi kekenyangan anak-anaknya,
dia perlu membunuh setiap hari.
Tapi ia mengambil masa lama untuk pulih
dan matahari mula terbenam.
Tatkala matahari terbenam,
harapan untuk mendapat makanan pudar.
Apabila Bumi berputar,
Serengeti berpaling dari matahari dan menuju ke kegelapan.
Ia peringatan tentang hubungan kehidupan dengan matahari.
Kisah kita ialah kisah matahari.
Suatu masa dahulu…
sistem solar kita jauh lebih sejuk dan lebih gelap berbanding hari ini.
4.6 BILION TAHUN LALU
Namun ia keadaan yang sempurna untuk kelahiran sebutir bintang.
Pada suhu yang hampir mencapai sifar mutlak,
kuasa graviti mula menarik debu dan gas bersama…
menjadi awan besar.
Awan itu runtuh ke dalam,
dan bertukar menjadi bebola gas panas yang bercahaya.
Bintang proto.
Macam Wa Chini, bintang yang semakin berkembang ini sangat lapar.
Menarik banyak gas sehingga jet jirim panas
bergerak dari tiangnya,
selama bertahun cahaya ke angkasa.
Bayi bintang ini terus membesar selama 30 juta tahun.
Sehingga akhirnya,
ia menjadi cukup panas untuk menjana tenaga sendiri.
Matahari kita.
Sinaran keemasan yang bersinar dengan penuh megah dan teguh…
selama 4.6 bilion tahun.
Ia hanya sebutir bintang antara berbilion bintang dalam galaksi.
Namun ia bintang paling istimewa.
Kerana ia bintang yang menyalurkan haba dan cahaya…
kepada planet yang luar biasa dan terang.
42 JAM SEJAK HIDANGAN TERAKHIR
Setiap makhluk di Serengeti bergantung pada tenaga daripada matahari.
Anak-anak Wa Chini kebuluran sekarang.
Hari ini anak-anaknya perlu makan.
Namun pagi ini Wa Chini hanya mampu memberi kasih sayang yang berharga.
Di tanah kering kontang ini,
matahari beri kebaikan dan keburukan.
Tenaga yang kuat merupakan keperluan hidup.
Namun ia memiliki kuasa kehancuran.
Kehidupan tidak pernah mudah jika hidup berdekatan reaktor nuklear gergasi.
Demi memahami sumber haba yang tidak tertahan ini,
kita perlu menjenguk kepanasan…
di bawah lapisan luar plasma panas yang menggelegak,
sedalam 650 ribu kilometer…
ke dalam teras matahari kita.
Jantung bintang kita nampak sangat tenang,
tapi pada tahap atom, ia penuh kecamukan.
Ia bahagian paling panas dalam sistem solar kita.
Suhu di sini mencapai 15 juta darjah Celcius…
mencipta persekitaran untuk peristiwa yang tidak boleh berlaku di tempat lain.
Atom berlanggar pada kelajuan dan pelakuran tinggi.
Melepaskan tenaga tulen.
Proses ini digelar pelakuran nuklear
dan ia buat matahari kita bersinar.
Sebenarnya, proses ini memberi kuasa kepada seluruh bintang di alam semesta.
Tenaga yang dilepaskan oleh bintang bermula pada suatu masa dahulu…
apabila tiada jirim,
dan hanya tenaga wujud di seluruh alam semesta ini.
Serta setiap tenaga itu hidup di alam semesta kita hari ini.
Tatkala matahari terbit,
tenaga yang mengalir selama 13.8 bilion tahun
menyapa Wa Chini dan anak-anaknya
dan meneruskan perjalanan di kawasan di sekitarnya.
Ia tidak pernah dicipta atau dimusnah.
Ia hanya berubah tanpa henti.
Namun Wa Chini dan anak-anaknya hanya mendapat tenaga melalui satu bentuk…
daging.
Terdapat pemangsa lain di sini…
yang bukan hanya mampu merampas makanannya
tapi anak-anaknya.
Jika ia tidak diberi makan,
ia tetap akan mati.
Ia sekadar snek, tapi selepas dua hari tanpa makanan,
ia penyelamat.
Namun lebih daripada 10 peratus mangsa citah dicuri.
Wa Chini perlu melindungi setiap tenaga yang ia tangkap…
kerana apabila tenaga sukar dicari,
persaingan menjadi sengit.
Kesusahan Wa Chini untuk bertahan dan menjaga keluarganya berulang
hari demi hari,
bulan demi bulan.
Mencari makanan ibarat satu pertarungan.
Dalam pertempuran antara mengguna dan mendapat tenaga,
ia tiada bandingannya bagi Wa Chini.
Musim kemarau di Serengeti bermaksud kelaparan yang berterusan.
Namun perubahan bakal berlaku.
Haba matahari telah menarik segala kelembapan ke arah langit.
Sesuatu yang naik
tentu akan turun.
Hujan menyapa seluruh dataran itu
dan menamatkan musim kemarau.
Saat langit semakin cerah,
satu sinar harapan muncul.
Sehelai rumput tidak cukup bagi keluarga Wa Chini,
namun jauh dalam sel rumput terletak jawapan kepada kelaparan keluarga itu.
Terletak sebuah dunia tersembunyi.
Tindanan mikroskopik yang digelar grana berjemur di bawah sinar matahari.
Permukaannya penuh dengan protein pungutan cahaya yang kecil
yang menyerap tenaga bintang terdekat kita.
Ia penuh dengan klorofil berpigmen hijau,
yang menyerap sinaran cahaya.
Melalui proses fotosintesis,
air bergabung dengan karbon dioksida,
dan pancaran cahaya matahari bertukar menjadi gula.
Dalam masa beberapa hari, tanah yang tandus penuh dengan tumbuhan.
Berbilion rumput menyerap cahaya matahari yang tidak terbatas.
Tenaga alam semesta tertanam di dalam landskap.
Hanya ada satu masalah.
Citah tidak boleh memakan rumput.
Tapi jauh di hutan utara,
ada raksasa yang makan.
Beratus ribu raksasa.
Gnu.
Gnu memiliki mulut yang lebar, bibir mudah lentur, dan empat perut
yang sesuai untuk pemakan rumput.
Kawanan gnu sentiasa bergerak
untuk mencari rumput segar.
Untuk mencari rumput, ia mengikut hujan.
Didorong, macam kita,
oleh kelaparan.
Ada satu peraturan di Serengeti,
makanan tidak pernah datang dengan mudah.
Sungai Mara,
yang dihuni oleh buaya terbesar di Bumi.
Ia sekatan yang serius
dalam pencarian tenaga vital oleh gnu.
Di selatan,
Wa Chini menghabiskan setiap saat mencari sesuatu yang boleh dimakan.
Selepas enam bulan makan makanan ringan,
salah satu anaknya semakin membesar.
Ia belajar kemahiran memburu.
Tapi seekor anak telah hilang dari pandangan mata.
Hanya lima peratus anak citah menjadi dewasa.
Kebanyakan citah mati akibat kelaparan atau diserang dubuk.
Masa depan anak citah ini tidak terjamin,
walaupun tenaga berada sangat dekat.
Terkumpul di tebing Mara,
gnu tiada pilihan lain selain maju ke hadapan.
Tapi seekor gnu perlu memulakan langkah.
Satu setengah juta ekor gnu
melalui perjalanan ini setiap tahun.
Di sini, pertarungan antara mengguna dan memakan tenaga…
berlaku pada skala besar.
Bagi gnu yang berjaya merentas,
ia sekadar permulaan.
Ia perlu mengembara beratus kilometer
siang dan malam
selama lebih dua bulan…
untuk ke daratan berumput.
Wa Chini sabar menunggu kedatangan gnu,
tapi terdapat penghijrahan lain yang berlaku yang penting
bagi ketahanan hidup kedua-dua haiwan.
Ia perjalanan jarak dan masa yang tidak boleh difahami.
Tanpa itu, setiap makhluk di Serengeti akan kelaparan.
Dalam teras matahari,
apabila atom berlanggar dan berlakur,
foton dilepaskan dan mengalir keluar.
Bungkusan kecil tenaga cahaya ini tidak memiliki sebarang jirim
dan bergerak pada kelajuan cahaya.
Tapi di dalam teras yang sangat padat,
ia dikekang, diserap dan bertaburan.
Perjalanan yang biasanya memakan masa dua saat boleh memakan masa berjuta tahun.
Ia perjuangan yang sukar untuk melarikan diri dari matahari.
Tapi perlahan-lahan, foton naik
ke atas melalui lapisan matahari
ke arah permukaan yang panas membara,
di tempat yang ia boleh dibebaskan.
Ia memancar ke semua arah…
sebagai cahaya bintang.
Mengembara sejauh 150 juta kilometer dalam masa lebih lapan minit saja.
Tiba tepat pada masanya…
untuk bertemu gnu di penghujung perjalanan.
Setiap helai rumput menyerap sepuluh kuadrilion foton setiap saat,
menangkap tenaga yang cukup untuk memberi makan kawanan gnu.
Dari bintang…
ke rumput…
ke gnu,
cahaya matahari memberi tenaga untuk bergerak…
membesar…
untuk membiak.
Semakin lama ia makan di dataran,
semakin lama ia tersedia untuk dimakan.
Tenaga yang penuh, enak dan padat
berada dalam jarak yang dekat sekarang.
Tapi dengan tiga juta mata memandang,
Wa Chini perlu bergerak pantas.
Nasib baik, ia seekor citah.
Akhirnya, Wa Chini berjaya merasa cahaya bintang.
Dengan setiap gigitan,
protein dan lemak yang penuh dengan tenaga kosmos
memasuki aliran darah Wa Chini.
Destinasi terakhir ialah loji kuasa sel badan Wa Chini.
Mitokondria.
Satu perubahan terakhir bakal berlaku.
Dalam setiap mitokondria terkandung landskap yang bergelora.
Banyak selaput beriak-riak dengan kimia yang kompleks.
Di sinilah makanan kaya tenaga bertindak balas dengan oksigen
dan akhirnya terpecah…
melepaskan tenaga alam semesta kita terus ke dalam sel badan Wa Chini.
Beri kuasa terhadap tindakan dan fikiran.
Setiap pergerakan.
Perjalanan dari bintang ke sel lengkap.
Tenaga yang menyalakan alam semesta
memberi Wa Chini dan anak-anaknya nikmat kehidupan.
Pada musim hujan,
kelaparan hanya satu kenangan.
Di seberang Serengeti, tenaga terus berubah.
Dari satu kehidupan ke satu kehidupan.
Menyuburkan seluruh ekosistem.
Matahari kita ialah sumber paling utama.
Semuanya bergantung pada cahaya bintang.
Masalahnya, matahari tidak bergantung pada apa pun.
Dalam masa lima bilion tahun,
ia akan kehabisan tenaga.
Apabila teras matahari runtuh,
matahari akan membesar…
dan menjadi raksasa merah…
yang akan melahap planet dalam, Utarid dan Zuhrah.
Apabila ia berkembang ke Bumi,
graviti ekstrem akan menghancurkan bulan.
Batu bulan akan berselerakan di sekeliling Bumi.
Takdir terakhir planet kita masih menjadi tanda tanya.
Tapi akan ada satu matahari terbit terakhir…
sebelum lapisan luar bintang kita meletup,
dan melepaskan hembusan terakhir.
Yang tinggal hanyalah bara api.
Bintang kerdil putih,
lebih kurang saiz Bumi kita, dikelilingi awan bercahaya yang tebal.
Isyarat kepada alam semesta.
Kita pernah berada di sini.
Tapi sekarang,
bintang kita terus menyinari kita…
hingga berbilion tahun akan datang.
Tenaga yang penting bagi semua kehidupan.
Seterusnya dalam kisah alam semesta,
sama ada bintang yang bersinar,
lohong hitam yang luas,
atau cimpanzi yang belajar bergayut,
semuanya memakan masa.
Apakah yang sebenarnya anda tahu tentang dimensi misteri ini?
Mengapa segalanya memiliki masa lalu, masa kini dan masa depan?
Ada sesiapa akan berada di sini
tanpa masa?
Terjemahan sari kata oleh Zarifah Kamarulhisham